**1 миллион долларға бағаланған сәйгүлік**

Қазақ елінің намысын қорғаған асыл тұқымды Кабирхан жақында Дубайда өткен бәйгеде тағы да топ жарды. Атақты сәйгүлік Meydan ипподромында өткен «Al Maktoum Challenge» бәйгесінде бірінші болып мәре сызығын кесіп өтті.

Бәйге федерациясының мәлімдеуі бойынша ел намысын қорғаған Кабирханның қарсыластары қатарында 2023 жылғы чемпион Мими Какуши және бәйге үздіктері Милитари Ло, Фёрст Конститьюшен болды. Бәйгеде жалпы, 12 тұлпар бақ сынады.

АҚШ даласында дүниеге келген Кабирханды 2021 жылы 12 000$ -ға Алматы ипподромы сатып алған болатын. Асыл тұқымды сәйгүлік осыған дейін Қазақстан және Ресей бәйгелерінде үздік нәтиже көрсеткен.

«Кабирханды сат дегендер көп болды. Ең көп ұсынғаны 1 миллион доллар болды, сатпадым»,- дейді жүйрік иесі Тілек Мұханбетқалиев. Ат сыншылардың айтуынша, Кабирхан «100 жылда бір туатын» тұлпар деседі.

Ендігі кезекте Кабирхан наурыз айында өтетін додада бақ сынайды. Қазақ елі жүйрік тұлпарға алдағы бәйгеде сәттілік тілейді!

**Садуақас Дильназ Жасұланқызы**

[dilnazzs@mail.ru](mailto:dilnazzs@mail.ru)